ഗര്ഭിണികള്ക്കും മുലയൂട്ടുന്ന അമ്മമാര്ക്കും അടിയന്തരവാക്സിന്: ഹര്ജിയില് കേന്ദ്രത്തിന് നോട്ടീസ് ന്യൂഡല്ഹി: മൂലയൂട്ടുന്ന അമ്മമാര്ക്കും ഗര്ഭിണികള്ക്കും മുന്ഗണന ക്രമത്തില് വാക്സിന് നല്കണം എന്ന ഹര്ജിയില് സുപ്രീംകോടതി കേന്ദ്ര സര്ക്കാരിന് നോട്ടീസ് അയച്ചു. ഡല്ഹി ബാലാവകാശ കമ്മീഷന്റെ ഹര്ജിയിലാണ് ജസ്റ്റീസുമാരായ ഡി.വൈ. ചന്ദ്രചൂഡ്, ബി.വി. നഗരത്ന എന്നിവര് ഉള്പ്പെട്ട ബെഞ്ചിന്റെ നടപടി. കഴിഞ്ഞ ജനുവരിയില് കേന്ദ്ര സര്ക്കാര് ഇറക്കിയ കോവിഡ് വാക്സിന് അവശ്യ സ്വീകര്ത്താക്കളുടെ പട്ടികയില് ഗര്ഭിണികളും മുലയൂട്ടുന്ന അമ്മമാരും ഉള്പ്പെട്ടിട്ടില്ലെന്ന് ഹര്ജിയില് ആരോപിക്കുന്നു.കോവിഡില്നിന്ന് ഈ രണ്ടു വിഭാഗങ്ങളെ അടിയന്തരമായി സംരക്ഷിക്കേണ്ടത് അനിവാര്യമാണെന്ന വിലയിരുത്തലുകള് ഉണ്ടായിട്ടും ഇതു സംബന്ധിച്ച മാര്ഗനിര്ദേശം പുതുക്കാന് തയാറായിട്ടില്ല. ഇത് മൗലീക അവകാശത്തിന്റെ ലംഘനമാണെന്നും പരാതിക്കാര്ക്ക് വേണ്ടി മുതിര്ന്ന അഭിഭാഷക വൃന്ദ ഗ്രോവര് നല്കിയ ഹര്ജിയില് ചൂണ്ടിക്കാട്ടുന്നു. കേസ് രണ്ടാഴ്ചയ്ക്കു ശേഷം വീണ്ടും പരിഗണിക്കും. നേരത്തെ ഗര്ഭിണികള്ക്കും മുലയൂട്ടുന്ന് അമ്മമാര്ക്കും വാക്സിന് നല്കുന്നത് സംബന്ധിച്ച് കേന്ദ്രം ചില മാര്ഗനിര്ദേശങ്ങള് ഇറക്കിയിരുന്നു. എന്നാല്, ഇപ്പോള് ഇവരില് പാര്ശ്വഫലങ്ങള് ഉണ്ടാകാന് സാധ്യതയുണ്ടെന്നും സര്ക്കാര്തന്നെ പറയുന്നു. ഈ രണ്ടു വിഭാഗങ്ങളിലും വാക്സിനേഷന്റെ ഫലങ്ങളെക്കുറിച്ചു തുടര്ച്ചയായ ഗവേഷണം ആവശ്യമാണെന്നും വൃന്ദ ഗ്രോവര് ചൂണ്ടിക്കാട്ടി. ഗര്ഭിണികളുടെയും മുലയൂട്ടുന്ന അമ്മമാരുടെയും നിരീക്ഷണത്തിനായി പ്രത്യേക സംവിധാനം രൂപീകരിക്കണമെന്നും ഹര്ജിയില് ആവശ്യപ്പെടുന്നു.